Zagreb, 4. prosinca 2018.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **povodom vlastitih saznanja mogućeg sukoba interesa** **dužnosnika Bojana Simoniča, općinskog načelnika Općine Lovran,** na 30. sjednici, održanoj 4. prosinca 2018.g., donosi sljedeću

**ODLUKU**

**Postupak za odlučivanje o sukobu interesa protiv dužnosnika Bojana Simoniča, općinskog načelnika Općine Lovran, neće se pokrenuti, obzirom da iz podataka i dokumentacije, prikupljene u svrhu stjecanja vlastitih saznanja povodom zaprimljenih anonimnih prijava, a u pogledu ispitivanja okolnosti koje se odnose na prijavljivanje vlasništva nad osobnim vozilom marke BMW stečenim nakon stupanja na navedenu dužnost, nastanak poslovnog odnosa između Općine Lovran i trgovačkog društva Tia auto d.o.o. kao i na eventualna postupanja u svojstvu savjetnika općinskog načelnika Općine Lovran ili državnog službenika Porezne uprave učinjena prije stupanja na istu dužnost, ne proizlazi da je dužnosnik za vrijeme obnašanja dužnosti počinio povrede članka 7. stavka 1. podstavka c) ZSSI-a, članka 8. stavka 2. ZSSI-a, članka 5. stavka 1. ZSSI-a niti da je povrijedio neku drugu odredbu ZSSI-a.**

Obrazloženje

U Povjerenstvu je dana 8. prosinca 2017.g. pod brojem 711-U-7241-P-424/17-01-3 zaprimljena anonimna prijava mogućeg sukoba interesa podnesena protiv dužnosnika Bojana Simoniča, općinskog načelnika Općine Lovran, povodom koje se vodi predmet P-424/17.

U navedenoj prijavi se navodi da dužnosnik u izvješću o imovinskom stanju koje je podnio Povjerenstvu nije naveo da je vlasnik osobnog vozila marke BMW coupe vrijednosti oko 150.000,00 kn koji je stekao nakon održanih lokalnih izbora u svibnju 2017.g. te da je naveo da je vlasnik automobila Audi cabrio koji je u međuvremenu prodao. Iznosi se i da je dužnosnik u obavljanju funkciju savjetnika za gospodarstvo bivšeg općinskog načelnika Općine Lovran dužnosnika Alena Sankovića za vrijeme mandata 2013.g. – 2017.g. odlučivao o uređenju kina „Sloboda“ u Lovranu, prodaji restorana „Kvarner“, iako je istodobno bio zaposlen kao državni službenik Porezne uprave, Ispostava Opatija.

Također, u Povjerenstvu je dana 24. kolovoza 2018.g. pod brojem 711-U-2510-P-268/18-01-3 zaprimljena anonimna prijava mogućeg sukoba interesa podnesena protiv navedenog dužnosnika, povodom koje se vodi predmet P-268/18. U Povjerenstvu je i dana 24. rujna 2018.g. zaprimljena anonimna prijava mogućeg sukoba interesa podnesena protiv istog dužnosnika u predmetu P-268/18 pod brojem 711-U-2742-P-268/18-04-3.

Prijavitelj u dvama navedenim prijavama u bitnome navodi da je dužnosnik Bojan Simonič prije stupanja na dužnost općinskog načelnika Općine Lovran obavljao funkciju savjetnika za gospodarstvo bivšeg općinskog načelnika Općine Lovran u mandatu 2013.g. – 2017.g. te da je u tom razdoblju dužnosnik Bojan Simonič također obnašao dužnost člana Općinskog vijeća Općine Lovran i istodobno obavljao poslove državnog službenika u Ispostavi Opatija Porezne uprave. Podnositelj predlaže preispitivanje okolnosti je li Bojan Simonič u obavljanju poslova radnog mjesta službenika Porezne uprave bio u sukobu interesa prilikom odlučivanja o prodaji restorana „Kvarner“, koji je prema navodima prijave prodan ispod tržišne cijene, uređenja kina, na što su utrošena značajna financijska sredstva te izgradnje reciklažnog dvorišta. Prijavitelj ističe da dužnosnik ima veliku imovinu, brojne nekretnine, pokretnine, novčana sredstva, a što nije mogao steći od primitka plaće državnog službenika.

Nadalje se u prijavi navodi da je dužnosnik za izvođača radova na svojoj obiteljskoj kući u Lignju angažirao trgovačko društvo Tia auto d.o.o., koje je u vrijeme održavanja lokalnih izbora bila najveći davatelj financijskih sredstava političkoj stranci Akcija mladih, čiji je dužnosnik član, kao i da je navedeno trgovačko društvo izvršavalo razne građevinske radove za Općinu Lovran u proteklih 5 godina. Povodom navoda iz prijave predlaže se pokrenuti postupak protiv dužnosnika i donijeti meritornu odluku o povredi odredbi ZSSI-a te izreći sankciju.

Također, u Povjerenstvu je dana 5. veljače 2018.g. zaprimljena anonimna prijava mogućeg sukoba interesa podnesena protiv navedenog dužnosnik pod brojem 711-U-461-P-46/18-01-2, povodom koje se vodi predmet P-46/18 u kojoj se ponovno iznose okolnosti sukoba interesa Bojana Simoniča u obavljanu funkcije savjetnika za gospodarstvo bivšeg općinskog načelnika Općine Lovran kada je poduzimao radnje prilikom navodno preplaćenog uređenja kina „Sloboda“ i prodaje restorana „Kvarner“ ispod cijene, u kontekstu da je istovremeno bio zaposlen kao državni službenik u nadležnoj Ispostavi Porezne uprave te da je stekao veliku imovinu koju ne može opravdati ostvarenim prihodima. U prijavi se ponavljaju okolnosti koje se odnose na angažman trgovačkog društva Tia auto d.o.o. na dužnosnikovoj obiteljskoj kući, istodobne angažiranosti tog trgovačkog društva od strane Općine Lovran te na donacije istog političkoj stranci Akcija mladih, čiji je dužnosnik član.

Povjerenstvo je dana 9. studenoga 2018.g donijelo zaključak Broj: 711-I-1510-P-268/18-06-17 kojim se radi ekonomičnosti postupka spajaju predmeti broj P-424/17 i broj P-268/18, povodom kojih će se voditi jedan postupak pod brojem P-424/17 te je istoga dana iz identičnog razloga donijelo zaključak Broj: 711-I-1902-P-46/18-156-11 kojim se spajaju predmeti pod poslovnim brojem P-46/18 i P-424/17., tako da se povodom svih zaprimljenih prijava vodi jedan postupak pod brojem P-424/17, obzirom da se navodi svih prijava odnose na istog dužnosnika i temelje se na istom činjeničnom stanju te na međusobno povezanim okolnostima, a Povjerenstvo je nadležno javnopravno tijelo za vođenje svih postupaka.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je i dužnosnik Bojan Simonić povodom obnašanja dužnosti općinskog načelnika Općine Lovran obvezan postupati sukladno odredbama ZSSI-a.

Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Bojan Simonič dužnost općinskog načelnika Općine Lovran obnaša od 12. lipnja 2017.g. te da je istu dužnost u ranijem mandatu 2013.g. – 2017.g. obnašao dužnosnik Alen Sanković.

U kontekstu navoda prijave koji se odnose na neprijavljivanje vlasništva nad osobnim vozilom marke BMW u izvješću o imovinskom stanju, uvidom u izvješće o imovinskom stanju koje je dužnosnik podnio Povjerenstvu povodom stupanja na dužnost općinskog načelnika Općine Lovran dana 3. srpnja 2017.g. utvrđeno je da je dužnosnik naveo da je vlasnik osobnog vozila Audi A4 vrijednosti oko 45.000,00 kn te automobila VW 1200J vrijednosti oko 10.000,00 kn. Uvidom u evidencije Ministarstva unutarnjih poslova koje vodi evidenciju o vlasnicima osobnih vozila, utvrđeno je da je dužnosnik u 2017.g. u vrijeme podnošenja navedenog izvješća bio registriran kao vlasnik osobnih vozila marke Audi tip A4 te marke Volkswagen tip 1200.

Dužnosnik je podnio Povjerenstvu izvješće o imovinskom stanju povodom bitne promjene u imovini dužnosnika dana 28. prosinca 2017.g. U tom je izvješću naveo da je vlasnik osobnih vozila Audi A4, VW 1200 te BMW 320D, vrijednosti oko 70.000,00 kn. Uvidom u evidencije Ministarstva unutarnjih poslova utvrđeno je da je dužnosnik u srpnju 2017.g. stekao vlasništvo nad osobnim vozilom marke BMW model 320D. U navedenim izvješćima dužnosnik je navodio da je član političke stranke Akcija mladih.

Na zahtjev Povjerenstva, Ministarstvo unutarnjih poslova, Policijska uprava Primorsko-goranska, Policijska postaja Opatije dostavila je dopisom, Broj: 511-09-31-05/4-1250/2018 od 19. rujna 2018.g. ugovor o kupoprodaji motornog vozila marke BMW serije 3, koji je sklopljen dana 12. srpnja 2017.g. na temelju kojeg je dužnosnik Bojan Simonič predajom u posjed stekao vlasništvo nad navedenim automobilom.

Člankom 8. stavkom 2. ZSSI-a propisano je da su dužnosnici, ako je tijekom obnašanja javne dužnosti došlo do bitne promjene glede njihovog imovinskog stanja, obvezni o tome podnijeti izvješće Povjerenstvu, istekom godine u kojoj je promjena nastupila. Prema stavku 7. istog članka ZSSI-a podaci o stečenoj imovini obuhvaćaju podatke o pokretninama veće vrijednosti, koje su u smislu stavka 8. istog članka Zakona i vozila.

Obzirom da je dužnosnik stupio na dužnost u lipnju 2017.g. te da je u izvješću o imovinskom stanju podnesenom povodom stupanja na dužnost naveo podatke o vlasništvu nad osobnim vozilima kojih je bio vlasnik u trenutku stupanja na dužnost općinskog načelnika Općine Lovran te da iz pribavljene dokumentacije Ministarstva unutarnjih poslova proizlazi da je vozilo marke BMW kupio u srpnju 2017.g. odnosno nakon stupanja na dužnost, dužnosnik je Povjerenstvu podatak o tome u smislu članka 8. stavka 2. ZSSI-a bio dužan dostaviti istekom 2017.g. povodom podnošenja izvješća iz razloga bitne promjene u imovini, a što je dužnosnik i učinio u prosincu 2017.g., stoga je navod prijave koji se odnosi na propust navođenja podataka o vlasništvu nad vozilom marke BMW neosnovan.

U odnosu na navode stjecanja imovine prije stupanja na dužnost iz članka 3. ZSSI-a, dužnosnik u izvješću koje podnosi Povjerenstvu prijavljuje imovinu koju ima u trenutku stupanja na dužnost te ispunjava svoju zakonsku obvezu navođenjem svih propisanih podataka o svojoj imovini u obrascu izvješća, a Povjerenstvo nije ovlašteno ispitivati zakonitost stjecanja tako prijavljene imovine niti je li prihodi koje je ostvarivao prije stupanja na dužnost opravdaju opseg i dinamiku stečene imovine pa Povjerenstvo u tome dijelu nije ni preispitivalo osnovanost navoda prijave. Navedeno je u nadležnosti Porezne uprave ili tijela kaznenog progona ukoliko bi postojala sumnja da je imovina stečena nezakonito ili kaznenim djelom.

U odnosu na navode prijave koji se odnose na situaciju sukoba interesa u kojoj se dužnosnik našao povodom obavljanja funkcije savjetnika za gospodarstvo općinskog načelnika Općine Lovran u ranijem mandatu 2013.g. – 2017.g. te istodobnog obavljanja dužnosti člana Općinskog vijeća Općine Lovran i poslova državnog službenika u nadležnoj Ispostavi Porezne uprave, a u kontekstu radnji koje je eventualno poduzeo u obavljanju poslova koje od navedenih funkcija ili službi, koje bi se odnosile na prodaju i obnovu pojedinih nekretnina na području Općine Lovran, Povjerenstvo ukazuje da je člankom 3. ZSSI-a propisano tko su dužnosnici i obnašatelji dužnosti u smislu navedenog Zakona. Navedenim Zakonom nije propisano da se savjetnik općinskog načelnika, državni službenik ili član predstavničkog tijela jedinice lokalne samouprave smatraju dužnosnicima u smislu odredbi ZSSI-a te se stoga na njih ne primjenjuju odredbe toga Zakona.

Odredbe ZSSI-a obvezuju dužnosnika u trenutku stupanja na koju od dužnosti iz članka 3. ZSSI-a i za svo vrijeme obnašanja dužnosti, a k tome ga pojedine zakonske obveze, ograničenja i zabrane na temelju članka 20. stavka 3. ZSSI-a obvezuju i u razdoblju od 12 mjeseci od dana prestanka obnašanja iste dužnosti, stoga Povjerenstvo nije ovlašteno ispitivati okolnosti koje bi se odnosile na eventualne nezakonitosti počinjene u obavljanju funkcija izvan dužnosti određenih člankom 3. ZSSI-a, a u tom slučaju ne bi se ni radilo o kršenju odredbi ZSSI-a, već drugih zakona.

Povjerenstvo ne razmatra situaciju sukoba interesa državnih službenika, što je uređeno odredbama članaka 32. – 35.Zakona o državnim službenicima („Narodne novine“ broj 92/05., 107/07., 27/08., 34/11., 49/11., 150/11., 34/12., 49/12., 37/13., 38/13., 1/15. i 61/17.), kao niti postupanje članova predstavničkog tijela jedinice lokalne samouprave. Naime, Akcijskim planom za 2015. i 2016. godinu uz Strategiju suzbijanja korupcije za razdoblje od 2015. do 2020. godine („Narodne novine“ broj 79/15.) propisana je mogućnost osnivanja antikorupcijskih povjerenstava na razini jedinica područne (regionalne) i lokalne samouprave, te bi navedeno tijelo moglo razmatrati situaciju sukoba interesa člana općinskog vijeća, ukoliko je isto osnovano na području županije na kojem se nalazi Općina Lovran.

U odnosu na obnašanje dužnosti člana Općinskog vijeća Općine Lovran, istodobnog obavljanja funkcije savjetnika za gospodarstvo općinskog načelnika Općine Lovran te obavljanja poslova državnog službenika Porezne uprave, člankom 78. Zakona o lokalnim izborima („Narodne novine“ broj 144/12. i 121/16.) propisane su nespojive funkcije s istodobnim obnašanjem dužnosti člana predstavničkog tijela jedinice lokalne i područne (regionalne) samouprave. Za mjerodavno tumačenje toga Zakona nadležno je Ministarstvo uprave.

Povjerenstvo je radi provjere osnovanosti i vjerodostojnosti navoda iz podnesene anonimne prijave u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a u dijelu navoda prijave koji se odnose na trgovačko društvo Tia auto d.o.o., izvršilo uvid u javne registre i zatražilo podatke od nadležnog tijela i drugih subjekata.

Uvidom u podatke nadležnog sudskog registra Trgovačkog suda u Rijeci utvrđeno je da je pod matičnim brojem subjekta 040139356 upisano trgovačko društvo Tia auto d.o.o., čiji je jedini osnivač Loren Rogović, ujedno član Uprave trgovačkog društva ovlašten na zastupanje pojedinačno i samostalno. Uvidom u podatke povijesnog izvatka za navedeno trgovačko društvo utvrđeno je da dužnosnik Bojan Simonić nije imao udjele u vlasništvu istog poslovnog subjekta niti je u njemu ikada obavljao upravnu ili nadzornu funkciju.

Povjerenstvo je zatražilo dopisom Broj: 711-I-1137-P-268/18-02-17 od 28. kolovoza 2018.g. očitovanje od političke stranke Akcija mladih je li trgovačko društvo Tia auto d.o.o. iz Lovrana, Tuliševica 4, OIB 68595904545, izvršilo donaciju za financiranje izborne promidžbe političkoj stranci Akcija mladih tijekom izborne promidžbe za lokalne izbore koji su u Republici Hrvatskoj održani u svibnju 2017.g. Uvidom u knjigu ulazne pošte Povjerenstva, utvrđeno je da do dana održavanja sjednice Povjerenstva na kojoj je donesena ova odluka nije zaprimljeno očitovanje od političke stranke Akcija mladih.

Na zahtjev Povjerenstva, trgovačko društvo Tia auto d.o.o. očitovalo se dopisom koji je u knjigama ulazne pošte Povjerenstva zaprimljen pod brojem 711-U-2360-P-46/18-07-2 dana 27. srpnja 2018.g. u kojem se navodi da ne postoji poslovni odnos između navedenog trgovačkog društva i dužnosnika Bojana Simoniča te se ističe da navedeno trgovačko društvo nije doniralo nikakva sredstva političkoj stranci Akcija mladih za održavanje lokalnih izbora.

Također, Povjerenstvo je od Općine Lovran dopisom Broj: 711-I-1138-P-268/18-03-17 od 28. kolovoza 2018.g. zatražilo očitovanje na okolnosti je li Općina Lovran od mjeseca lipnja 2017.g. stupala u poslovni odnos s trgovačkim društvom Tia auto d.o.o. iz Lovrana, Tuliševica 4, OIB 68595904545, ako je kada je nastao poslovni odnos, tko je donio odluku o nastanku navedenog poslovnog odnosa, što je bio predmet i vrijednost poslovnog odnosa te je li sklapanju ugovora prethodio postupak javne nabave ili jednostavni postupak, kao i je li poslovni odnos između Općine Lovran i navedenog trgovačkog društva postojao i u razdoblju od svibnja 2013.g. do svibnja 2017.g., zajedno s pozivom na dostavu dokumentacije koja se odnosi na navedeni poslovni odnos.

Na zahtjev Povjerenstva, Općina Lovran dopisom, klasa: 032-01/18-01/16, urbroj: 2156/02-04-01-18-9 od 9. listopada 2018.g. dostavila je dokumentaciju koja se odnosi na poslovni odnos između Općine Lovran i trgovačkog društva Tia auto d.o.o. u razdoblju od 1. siječnja 2013.g. do listopada 2018.g.

Iz kartice poslovnog partnera Općine Lovran za navedeno trgovačko društvo za razdoblje od 1. siječnja 2013.g. do 31. prosinca 2018.g. utvrđeno je da Općina Lovran navedenom poslovnom subjektu isplatila ukupan iznos od 680.943,25 kn, i to prema računima kako slijedi: **računu** broj 11/1/1 od 4. travnja 2014.g. na iznos od 24.937,50 kn za usluge drobljenje materijala, frakcija 0-63 mm i rad stroja PW 130, tamponiranje, ravnanje i nabijanje platoa iznad autobusnog parkirališta kod „betonare“, prema narudžbenici Općine Lovran od 3. veljače 2014.g., **računu** broj 14/1/1 od 16. travnja 2014.g. na iznos od 1.562,50 kn za rad kamiona na gradilištu – prijevoz zemljanog materijala za uređenje školskog okoliša, **računu** broj 17/1/1 od 2. svibnja 2014.g. na iznos od 62.500,00 kn za iskop i ukrcaj materijala na lokaciji POS stanova, planiranje privremene deponije i rad kamiona na gradilištu, odvoz materijala na privremenu deponiju, prema Pozivu za dostavu ponude upućenom navedenom trgovačkom društvu, **računu** broj 40/1/1 od 22. rujna 2014.g. na iznos od 6.875,00 kn za rad stroja, uređenje plaže Medveja, **računu** broj 51/1/1 od 10. studenoga 2014.g. na iznos od 50.000,00 kn za izvođenje radova na parkingu Kamenar po ugovoru o nabavi od 7. listopada 2014.g. prema ponudbenom troškovniku broj 15/2014 od 24. runa 2014.g. i donesene odluke o odabiru od 2. listopada 2014.g. koju je donio dužnosnik Alen Sanković po provedenom postupku prikupljanja ponuda od tri poslovna subjekta, **računu** broj 25/1/1 od 6. lipnja 2015.g. na iznos od 13.500,00 kn za uređenje, ravnanje plaže Medveja prema ponudi za isti iznos od 4. svibnja 2015.g., **računu** broj 24/1/1 od 6. lipnja 2015.g. na iznos od 14.062,50 kn za iskop kanala za cijev oborinske vode, niveliranje kanala, postavljanje cijevi, zatrpavanje cijevi, odvoz viška materijala, prema ponudi za isti iznos od 1. svibnja 2015.g., **računu** broj 32/1/1 od 17. srpnja 2015.g. na iznos od 63.718,75 kn za dobavu i postavljanje zaštitne ograde, utovar i odvoz urušenog zemljanog materijala, strojni iskop trakastih temelja potpornog zida, dobavu materijala za betoniranje temelja potpornog zida i sl., na temelju odluke o odabiru od 23. ožujka 2015.g. koju je donio dužnosnik Alen Sanković po provedenom postupku prikupljanja ponuda od tri poslovna subjekta, **računu** broj 38/1 od 24. rujna 2015.g. na iznos od 34.915,75 kn za strojno ručno rušenje betonske pasice za odvozom na deponij, betoniranje temelja betonom C16/20. izradu betonske pasice, izradu tamponske podloge, dostavu, dopremu i ugradnju asfalta, na temelju odluke o odabiru od 11. kolovoza 2015.g. koju je donio dužnosnik Alen Sanković po provedenom postupku prikupljanja ponuda od tri poslovna subjekta, **računu** broj 37/1 od 24. rujna 2015.g. na iznos od 14.418,75 kn za rad stroja na gradilištu, razgrtanje urušenog zida i iskop temelja urušenog zida, dobavu materijala te zidanje zida i sl., prema narudžbenici Općine Lovran od 15. srpnja 2015.g., **računu** broj 51/1/1 od 28. prosinca 2015.g. na iznos od 99.437,50 kn za dobavu, razastiranje i nabijanje valjkom tampon granulacije, uređenja platoa ispred parkirališta ispod igrališta, dobava tampon granulacije i sl., na temelju odluke o odabiru od 11. kolovoza 2015.g. koju je donio dužnosnik Alen Sanković po provedenom postupku prikupljanja ponuda od tri poslovna subjekta, **računu** broj 44/1/1 od 26. srpnja 2016.g. na iznos od 3.920,00 kn za dobavu, ručno razastiranje i nabijanje tampona 0-63 na mjestima udarnih rupa, rad stroja na gradilištu, planiranje parkinga i grubo razastiranje pijeska, prema narudžbenici Općine Lovran od 11. srpnja 2016.g., **računu** broj 34/1/1 od 7. srpnja 2016.g. na iznos od 9.200,00 kn za ravnanje plaže Medeja, prema narudžbenici Općine Lovran od 10. svibnja 2016.g., **računu** broj 43/1/1 od 26. srpnja 2016.g. na iznos od 26.380,00 kn za ručno piljenje asfalta motornom rezalicom radi uklapanja u postojeći asfalt te ručni iskop i odvoz, asfaltiranje površine asfaltnom mješavinom, na temelju odluke o odabiru od 11. svibnja 2015.g. koju je donio dužnosnik Alen Sanković po provedenom postupku prikupljanja ponuda od tri poslovna subjekta, **računu** broj 5/1/1 od 23. siječnja 2017.g. na iznos od 9.520,00 kn za pažljivo ručno-strojno razbijanje temelja stupa električne rasvjete na mjestu temelja izmještaja zida, iskop kanala za izmještaj kablova visokog napona, zatrpavanje kanala probranim zemljanim materijalom i sl., prema narudžbenici Općine Lovran od 28. prosinca 2016.g., **računu** broj 1/1/1 od 2. siječnja 2017.g. na iznos od 9.000,00 knna za uklanjanje nabacanog kamenja i materijala uslijed velikih kiša pokraj Lovranskog groblja i na javnoj površini u Medveji, rad stroja i kamiona, prema narudžbenici Općine Lovran od 8. studenoga 2016.g., **računu** broj 9/1/1 od 14. veljače 2017.g. na iznos od 76.860,00 kn za zidanje novog zida sa kamenom starog zida, betoniranje temelja za zid sa armaturom, iskop i priprema za nogostup i sl., na temelju odluke o odabiru od 25. studenoga 2016.g. koju je donio dužnosnik Alen Sanković po provedenom postupku prikupljanja ponuda od tri poslovna subjekta, **računu** broj 44/1/1 od 24. svibnja 2017.g. na iznos od 15.860,00 kn za izgradnju parkinga, dobavu i ugradnju tampona 0-63, niveliranje i valjanje površine parkinga, prema ponudi od 9. veljače 2017.g., **računu** broj 55/1/1 od 11 srpnja 2017.g. na iznos od 17.000,00 kn za uslugu rada stroja sa strojarem, ravnanje plaže Medveja prije turističke sezone i uslugu rada stroja sa strojarem, ravnanje i nasipavanje oko toka potoka, prema narudžbenici Općine Lovran od 10. srpnja 2017.g., **računu** broj 56/1/1 od 14. srpnja 2017.g. na iznos od 19.400,00 kn za građevinske usluge, priprema i asfaltiranje parkinga u Rezinama, prema narudžbenici Općine Lovran od 10. srpnja 2017.g., **računu** broj 57/1/1 od 14. srpnja 2017.g. na iznos od 17.5000,00 kn za prijevoz rezanog asfalta sa deponija Cesara na parking „Kamenar“ i ravnanje parkinga, prema narudžbenici Općine Lovran od 10. srpnja 2017.g., **računu** broj 17/1/1 od 19. veljače 2018.g. na iznos od 7.000,00 kn za rad stroja na održavanju pristupnog puta i parkinga „Betonara“ Lovran, prema narudžbenici Općine Lovran od 9. veljače 2018.g., **računu** broj 43/1/1 od 24. srpnja 2018.g. na iznos od 15.000,00 kn za uslugu rada stroja sa strojarem, održavanje i ravnanje plaže Medveja, prema narudžbenici Općine Lovran od 11. srpnja 2018.g., **računu** broj 42/1/1 od 23. srpnja 2018.g. na iznos od 18.500,00 kn za prijevoz i ugradnju WC kontejnera na igralištu Cipera –Lovran, prema narudžbenici Općine Lovran od 19. srpnja 2018.g.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka Zakona propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana. Stavkom 4. istog članka Zakona propisano je da građani imaju pravo biti upoznati s ponašanjem dužnosnika kao javnih osoba, a koje su u vezi s obnašanjem njihove dužnosti.

Člankom 7. stavkom 1. podstavkom c) ZSSI-a koji određuje zabranjena djelovanja dužnosnika propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Iz prikupljene dokumentacije proizlazi da između trgovačkog društva Tia auto d.o.o. i Općine Lovran u kontinuitetu postoji poslovni odnos i prije stupanja Bojana Simoniča na dužnost općinskog načelnika Općine Lovran, a da se taj poslovni odnos nastavio i za vrijeme njegova obnašanja dužnosti, pri čemu je poslovni odnos u pravilu nastajao izdavanjem narudžbenica te u postupku prikupljanja ponuda, dok iz očitovanja navedenog trgovačkog društva proizlazi kako isto nije angažirano od strane dužnosnika za njegove privatne potrebe, niti da je isto financiralo troškove izbornu promidžbe za održavanje lokalnih izbora kao donator političke stranke Akcija mladih, čiji je dužnosnik član. Obzirom da za navode prijave u tome dijelu proizlazi kako su nevjerodostojni i neosnovani, a budući da iz podataka sudskog registra nije utvrđeno da bi dužnosnik Bojan Simonič osobno ili član njegove obitelji ikada bili vlasnici udjela istog poslovnog subjekta niti da su u njemu obavljali upravnu ili nadzornu funkciju, nije utvrđena poveznica između dužnosnika Bojana Simoniča i trgovačkog društva Tia auto d.o.o. na temelju koje bi se opravdano moglo smatrati da je isto interesno povezano s dužnosnikom te da je nastanak poslovnog odnosa motiviran dužnosnikovim privatnim interesima, slijedom čega nije došlo ni do povrede odredbi članka 5. ZSSI-a ili članka 7. ZSSI-a.

Stoga iz prikupljene dokumentacije ne proizlaze okolnosti koje upućuju da je dužnosnik Bojan Simonič u pogledu okolnosti koje se odnose na prijavljivanje vlasništva nad osobnim vozilom marke BMW kupljenog nakon stupanja na dužnost općinskog načelnika Općine Lovran, odlučivanja o nastanku poslovnog odnosa između Općine Lovarn i trgovačkog društva Tia auto d.o.o. kao i postupanja u svojstvu savjetnika općinskog načelnika Općine Lovran, postupio suprotno članku 7. stavka 1. podstavka c), članku 8. stavku 2. ZSSI-a, članku 5. stavka 1. ZSSI-a niti da je povrijedio neku drugu odredbu ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

**Dostaviti:**

1. Dužnosnik Bojan Simonič, elektronička dostava
2. Podnositeljima prijave
3. Objava na internetskim stranica Povjerenstva
4. Pismohrana